அற்றேல், அஃது அங்ஙனமாக; ஆகமங்களின் இலக்கணம் இங்ஙனம் இருவகைப்படுத்துக் கூறவேண்டியது என்னை? சிறப்பியல்பு ஒன்றே கூற அமையுமாலோ எனின்- அமையாது;  “புறச்சமய நெறிநின்றும் அகச்சமயம் புக்கும் புகன்மிருதி வழியுழன்றும் புகலுமாச்சிரம-  வறத்துறைகள் அவையடைந்தும் அருந்தவங்கள் புரிந்தும் அருங்கலைகள் பலதெரிந்தும் ஆரணங்கள் படித்துஞ்-  சிறப்புடைய புராணங்கள் உணர்ந்தும் வேத சிரப்பொருளை மிகத்தெளிந்தும் சென்றால் சைவத்-  திறத்தடைவர் இதிற்சரியை கிரியா யோகஞ் செலுத்திய பின் ஞானத்தால் சிவனடியைச் சேர்வர்” -என்று ஓதுதலின், ஆன்மாக்கள் அங்ஙனந் தத்தமக்குரிய சோபானமுறையின் அறிந்துவரும் தன்மைக்கேற்பத் தூலாருந்ததி நியாயமாக உணர்த்துதல் வேண்டும் ஆகலின் என்க. தூலாருந்ததி நியாயமாவது, அருந்ததி மீனை அறியாதானுக்கு இஃது அருந்ததி மீன் எனக்காட்டின் அது மிகவும் நுண்ணிதாகலின் காண்டல் அரிதாகலான், அதனுடன் தோன்றுவதோர் பெருமீனை இஃது அருந்ததி எனக்காட்டி, அதனை உற்றுநோக்கி உணர்ந்தபின்னர் அருந்ததி மீன் அஃதன்று, அதன்மருங்கே தோன்றாநின்றது பார் எனக்காட்டி உணர்த்துதல் போல்வதோர் முறைமை. அவையாவன:- 